Stori 64: Solomon i Wokim Haus Lotu
PASLAIN long Devit i dai, em i tokim Solomon long ol tok God i bin givim long em long pasin ol i mas bihainim bilong wokim haus lotu bilong Jehova. Long namba foa yia bilong Solomon i mekim wok king, em i kirapim dispela wok, na seven na hap yia bihain wok i pinis. Planti tausen tausen man i helpim dispela wok, na dispela haus lotu i gat bikpela pe tru bilong en. Em i olsem, long wanem, ol i yusim planti gol na silva bilong wokim haus lotu.
Dispela haus lotu i gat tupela rum insait long en wankain olsem haus lotu sel. Tasol ol dispela rum i bikpela moa winim ol rum bilong haus lotu sel. Solomon i putim bokis kontrak long rum i stap insait tru long haus lotu, na ol arapela samting bilong haus lotu sel ol i putim long narapela rum.
Taim ol i wokim pinis dispela haus lotu, ol i mekim bikpela bung. Solomon i brukim skru long ai bilong haus lotu na em i beten, olsem yu ken lukim long piksa. Solomon i tokim Jehova: ‘Heven i bikpela ples, tasol em i no bikpela inap long yu i stap long en, na mi save dispela haus lotu em i no inap tru long yu. Tasol God bilong mi, plis harim beten bilong ol manmeri bilong yu taim ol i lukluk i kam long dispela haus lotu na ol i beten.’
Taim Solomon i pinisim beten bilong em, paia i lusim heven na i kam daun. Em i kukim ol animal ol i bin mekim ofa long en. Na bikpela lait bilong Jehova i pulap long haus lotu. Dispela i makim olsem Jehova i putim yau long beten bilong Solomon, na em i amamas long dispela haus lotu. Bilong mekim lotu, nau ol man bai kam long haus lotu, na ol bai i no go moa long haus lotu sel.
Inap longpela taim Solomon i bosim gut ol Israel, na ol manmeri i amamas. Tasol Solomon i maritim planti meri bilong ol narapela kantri em ol i no lotuim Jehova. Yu inap lukim wanpela bilong ol i lotuim dispela imis? Bihain, ol meri bilong Solomon i pulim em long lotuim ol god giaman. Yu save wanem samting i kamap taim Solomon i mekim olsem? Nau em i no mekim gut moa long ol manmeri. Em i mekim hatpela pasin, na ol man i no amamas.
Dispela i mekim Jehova i kros long Solomon, na em i tok: ‘Mi bai rausim wok king long yu na givim long narapela man. Mi no inap mekim dispela taim yu stap yet, nogat. Mi bai mekim taim pikinini man bilong yu i mekim wok king. Tasol mi no inap rausim olgeta man long lain bilong em.’ Orait nau yumi ken stori long olsem wanem dispela samting i kamap.
1 Stori 28:9-21; 29:1-9; 1 King 5:1-18; 2 Stori 6:12-42; 7:1-5; 1 King 11:9-13.
Ol askim
- Solomon i wokim haus lotu bilong Jehova insait long hamas yia? Bilong wanem dispela haus lotu i gat bikpela pe tru?
- Hamas rum i stap insait long haus lotu? Ol i putim wanem samting long rum i stap insait tru?
- Solomon i tok wanem long beten bilong em taim ol i wokim pinis haus lotu?
- Olsem wanem Jehova i soim olsem em i amamas long beten bilong Solomon?
- Ol meri bilong Solomon i pulim em long mekim wanem samting? Wanem samting i kamap long Solomon?
- Bilong wanem Jehova i kros long Solomon? Jehova i tok wanem long em?
Sampela askim moa
- Ritim 1 Stori 28:9, 10.
Tok bilong Devit long 1 Stori 28:9, 10 i mas kirapim yumi long wok strong long mekim wanem long i stap bilong yumi? (Sng. 19:14; Fl. 4:8, 9)
- Ritim 2 Stori 6:12-21, 32-42.
Olsem wanem Solomon i kamapim olsem God Antap Tru i no inap stap insait long haus ol man i bin wokim? (2 Sto. 6:18; Ap. 17:24, 25)
Tok bilong Solomon long 2 Stori 6:32, 33 i kamapim wanem pasin bilong Jehova? (Ap. 10:34, 35; Ga. 2:6)
- Ritim 2 Stori 7:1-5.
Olsem ol Israel i bin givim biknem long Jehova taim ol i lukim glori bilong em, yumi long nau i mas mekim wanem taim yumi tingim ol blesing Jehova i givim long lain bilong em? (2 Sto. 7:3; Sng. 22:22; 34:1; 96:2)
- Ritim 1 King 11:9-13.
Olsem wanem ol samting Solomon i mekim long i stap bilong em i soim olsem em i bikpela samting long i stap gut long God i go inap long taim yumi dai? (1 Kin. 11:4, 9; Mt. 10:22; KTH 2:10)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn